Virallinen lehti nro C 013 , 18/01/1999 s. 0025



KIRJALLINEN KYSYMYS E-1182/98 esittäjä(t): Anna Karamanou (PSE) komissiolle (29. huhtikuuta 1998) Aihe: Videopelien tuhoisat vaikutukset lasten fyysiseen ja psyykkiseen terveyteen Kuten nykyaikaiset tieteelliset tutkimukset ovat selvästi osoittaneet, videopeleillä on tuhoisia vaikutuksia terveyteen - epilepsiakohtauksia, optisen hermon muutoksia, voimakasta päänsärkyä, jopa kuolintapauksia. Lisäksi lasten psyykkinen terveys ja tasapaino kärsii väkivaltaan ja yhteenottoihin totuttautumisesta. Koska viime aikoina on yhä tiheämpään esiintynyt lasten syyllistymistä rikoksiin ja ennenkuulumattoman hirvittäviä tapauksia kuten äskettäinen verilöyly arkansasilaisessa koulussa Yhdysvalloissa, komissiolta kysytään: Millä tavoin se aikoo puuttua asiaan ja mitä toimenpiteitä se aikoo toteuttaa ensiksikin suojellakseen lasten psyykkistä ja fyysistä terveyttä vahingollisilta videopeleiltä ja toiseksi ehkäistäkseen lapsirikollisuutta Euroopan unionissa? Komission jäsenen Martin Bangemanninkomission puolesta antama vastaus (18. kesäkuuta 1998) Videopelien psyykeen kohdistuvien vaikutusten osalta parlamentin jäsentä kehotetaan tutustumaan vastaukseen, jonka komissio antoi jäsenen esittämään suulliseen kysymykseen H-412/98 toukokuussa 1998 järjestetyn parlamentin istunnon kyselytunnilla(1). Lasten fyysiseen terveyteen kohdistuvat vaarat kuuluvat lelujen turvallisuudesta 3. toukokuuta 1998 annetun neuvoston direktiivin 88/378/ETY(2) soveltamisalaan edellyttäen, että videopeli voidaan katsoa direktiivissä tarkoitetuksi leluksi (vrt. liite I, luettelon kohta 18). Direktiivissä vahvistetaan toisaalta sähköominaisuuksia koskevat olennaiset turvallisuusvaatimukset (liite II, kohta II.4) ja toisaalta yleinen turvallisuusvaatimus, jonka mukaan lelujen käyttäjien on, lasten tavanomainen käyttäytyminen huomioon ottaen, oltava suojattuja terveysvaaroilta ja ruumiillisen vamman vaaroilta, kun leluja käytetään tarkoitetulla tai ennakoitavissa olevalla tavalla (liite II, kohta I.1). Kysymyksessä mainittuun epilepsiakohtausten vaaraan liittyen komissio on tietoinen, että kahdessa jäsenvaltiossa, Yhdistyneessä kuningaskunnassa ja Ranskassa, asiaa on tutkittu tieteellisesti ja että Ranskassa on säädetty laki, jonka mukaan videopelit, tietokoneohjelmat ja pelikonsolit on varustettava merkinnöillä, joissa varoitetaan pelaamiseen liittyvästä epilepsiakohtauksen mahdollisuudesta tietyillä riskiryhmillä ja kerrotaan varotoimenpiteistä, joita pelattaessa on syytä noudattaa. Komissio aikoo selvittää, onko kyseisen Ranskan laki aiheellinen, ja se aikoo kuulla asiassa muita jäsenvaltioita. Lisäksi komissio hyväksyi 15. huhtikuuta 1998 muutetun ehdotuksen Euroopan parlamentin ja neuvoston päätökseksi kansanterveysalan toimintakehyksen yhteydessä toteutettavan henkilövahinkojen ehkäisemistä koskevan yhteisön toimintaohjelman hyväksymisestä(3). Ohjelmassa käytetty ruumiillisen vamman käsite pitää sisällään muun muassa kotona, koulussa ja vapaa-aikana lapsille sattuvat vahingot sekä tietyt itse aiheutettuihin vahinkoihin liittyvät näkökohdat. Ohjelmaan sisältyvä toiminta koskee tietojen keruuta, riskitekijöiden analysointia ja vammojen ehkäisemistä, ja siinä edistetään erityisesti ehkäisyä koskevien hyvien toimintatapojen ja -menetelmien tehokkaampaa omaksumista ja käyttöä. Lelujen turvallisuutta ja niiden lapsiin kohdistuvia terveysvaikutuksia käsitellään yhteisön asiantuntijoista koostuvissa verkoissa, joiden perustamista ja/tai vahvistamista ehdotetaan myös ohjelmassa. (1) Parlamentin keskustelut (toukokuussa 1998). (2) EYVL L 187, 16.7.1988. (3) KOM(98) 229 lopullinen.